b'\n_START_ARTICLE_\nHanibal Gisko\n_START_SECTION_\nVoja\xc5\xa1ka kariera\n_START_PARAGRAPH_\nO mladosti Hanibala Giska in za\xc4\x8detku njegove voja\xc5\xa1ke kariere ni nobenega podatka.\n_START_SECTION_\nAgrigentum\n_START_PARAGRAPH_\nV zgodovinskih virih se je prvi\xc4\x8d pojavil leta 261 pr. n. \xc5\xa1t. kot general in poveljnik garnizije v Agrigentu, ki so ga oblegali Rimljani. Mesto je kljub temu, da so ga Gisko in njegovi mo\xc5\xbeje vztrajno branili in dobili pomo\xc4\x8di generala Hanona, po nekaj mesecih padlo. Gisku je v poznih fazah bitke uspelo pobegniti v Kartagino.\n_START_SECTION_\nMesinska o\xc5\xbeina\n_START_PARAGRAPH_\nGisko je kljub porazu v Agrigentu o\xc4\x8ditno nadaljeval svojo poveljni\xc5\xa1ko kariero. Naslednje leto (260 pr. n. \xc5\xa1t.) se je kot admiral karta\xc5\xbeanskega vojnega ladjevje vrnil v Mesinsko o\xc5\xbeino. Rimljani so v prvi punski vojni prvi\xc4\x8d v svoji zgodovini uporabili tudi vojno mornarico. Gisko je v pomorski bitki pri Eolskih otokih premagal in ujel rimskega generala Gneja Kornelija Scipiona, ki je po porazu dobil vzdevek Azin (Osel). Zmaga ni imela nobenega prakti\xc4\x8dnega pomena in ve\xc4\x8dina rimskega ladjevja je \xc5\xa1e naprej plula po okoli\xc5\xa1kih vodah.\n_START_SECTION_\nMile\n_START_PARAGRAPH_\nKasneje leta 260 pr. n. \xc5\xa1t. se je njegovo ladjevje prvi\xc4\x8d soo\xc4\x8dilo z rimskim corvusom, dvi\xc5\xbenim mostom za izkrcavanje na sovra\xc5\xbeno ladjo, ki je imel smrtonosen u\xc4\x8dinek. Gisko, prepri\xc4\x8dan v premo\xc4\x8d svojega ladjevja, se je v tradicionalni linijski razporeditvi ladij spustil v pomorsko bitko pri Milah, v kateri so ga Rimljani pod poveljstvom konzula Gaja Duilija kljub pomanjkanju izku\xc5\xa1enj odlo\xc4\x8dilno premagali. K temu je pripomogel predvsem inovativen prenos taktike kopenske vojske v vojskovanje na morju._NEWLINE_Nanibal Gisko je bil po porazu odpoklican, vendar njegov padec ni trajal zelo dolgo. Leta 258 pr. n. \xc5\xa1t. je bil poslan na Sardinijo, da bi jo branil pred Rimljani. Tudi tej nalogi ni bil kos in rimski general Gaj Sulpicij Paterkul ga je porazil._NEWLINE_Po tem porazu je izgubil zaupanje svojih nadrejenih. Kmalu zatem so ga zaradi nesposobnosti skupaj z drugimi pora\xc5\xbeenimi punskimi generali usmrtili. Po nekaterih podatkih naj bi ga njegovi vojaki kri\xc5\xbeali.'